Saya mau tau Latar belakang politik dari Tun Faisal Ismail bin Aziz. Jelaskan dalam bahasa melayu

Tun Faisal adalah AJK UMNO Bahagian Putrajaya, Ketua Cawangan Bunga Kiambang, Putrajaya, mantan Exco Pergerakan Pemuda UMNO Malaysia, Ketua Pemuda Cawangan Kiambang di dalam UMNO Bahagian Putrajaya. Tun Faisal merupakan ahli UMNO yang aktif walaupun beliau sering melaksanakan tugas di belakang tabir. Karier dalam bidang politik bermula apabila beliau terlibat dalam pasukan penulis ucapan Ketua Pergerakan Pemuda UMNO Malaysia, Datuk Seri Hishammuddin Tun Hussein pada tahun 2001. Terlibat secara aktif dalam Biro Pendidikan Pemuda UMNO yang dipengerusikan oleh Datuk Dr. Adham Baba. Beliau merupakan pengerusi bagi Jawatankuasa Penyediaan Bahan Bercetak Konvensyen Pendidikan UMNO 2004 dan terlibat secara langsung menghasilkan buku Pertanyaan dan Jawapan mengenai dua isu penting ketika itu, iaitu isu Sekolah Agama Rakyat (SAR) dan Program Pengajaran dan Pembelajaran Sains dan Matematik dalam Bahasa Inggeris (PPSMI).

Tun Faisal terlibat aktif semasa Pilihan Raya Umum ke-11 pada tahun 2004. Beliau merupakan pengasas Cybertroopers Pemuda UMNO, iaitu Pasukan Perang Siber Pemuda UMNO. Beliau juga membantu Exco Pemuda UMNO, Datuk Norza Zakaria dalam Unit Media Pemuda BN sebagai Ketua Unit Produksi yang bertugaskan untuk menghasilkan bahan-bahan bertulis dan berita sepanjang tempoh kempen pilihan raya.

Dalam Pilihan Raya Umum ke-12, beliau telah diberi kepercayaan untuk menjadi Ketua Jabatan Gerak Gempur Parlimen Putrajaya walaupun ketika itu beliau tidak memegang sebarang jawatan di dalam UMNO dan Pemuda Bahagian.

Dalam pemilihan parti pada tahun 2008, beliau telah mengambil langkah berani untuk membawa perubahan ke dalam Pemuda UMNO Putrajaya dengan menentang penyandang jawatan, Datuk Ahmad Zaki Zahid yang merupakan Pegawai Khas kepada Perdana Menteri.

Walaupun tewas dalam pertandingan di bahagian, beliau telah berjaya meyakinkan perwakilan untuk memilih beliau sebagai Ahli Jawatankuasa Pergerakan Pemuda UMNO Malaysia. Ketika itu terdapat seramai 60 orang calon menawarkan diri dan beliau merupakan salah seorang daripada 20 orang yang terpilih (tempat ke-17 daris egi jumlah undi). Beliau telah diamanahkan untuk menjadi Pengerusi Unit Media Baru (UMB) Pergerakan Pemuda UMNO Malaysia dan pada masa yang sama diberi kepercayaan oleh Ketua Penerangan UMNO Malaysia, YB Datuk Ahmad Maslan untuk mengendalikan Unit Media Maya di bawah penerangan UMNO.

Latar belakang dalam media sosial

Tun Faisal mula terlibat dalam perang siber dan debat online sejak tahun 1999, sejak zaman chat room dan yahoo groups lagi. Semasa PRU 2004, Tun Faisal menjadi Pengerusi Pembangunan Bahan, Unit Media Pergerakan Pemuda UMNO/BN di bawah kendalian Exco Pemuda ketika itu, Datuk Norza Zakaria dan Ketua Pemuda UMNO Malaysia, Datuk Seri Hishammuddin Tun Hussein. Beliau juga membantu penubuhan pasukan Cybertroopers Pemuda UMNO/BN dan mengetuai operasi Cybertroopers Pemuda UMNO/BN semasa PRU 2004. Pada tahun 2009 - 2013, beliau menjadi Pengerusi Unit Media Baru Pergerakan Pemuda Umno Malaysia (UMB). Menjadi Ketua Operasi jentera siber BN dalam PRK, Pilihanraya Negeri (PRN) Sarawak dan Pilihan Raya Kampus 2013. Beliau juga merupakan Pelopor kepada Modul Latihan Operasi Siber UMB.

Terdapat juga operasi-operasi khas yang dilakukan oleh Tun Faisal Ismail. Antaranya, pada Pilihanraya Kampus 2012/2013 beliau mengendali dan merangka strategi gerak saraf untuk jentera UMB dan jentera siber. Selain itu, beliau juga mengendalikan jentera UMB dalam operasi-operasi khas antaranya mengenai Persidangan Agung UMNO, Perhimpunan Bersih, Anti-Lynas, Bebas Anwar 901, Pro Aspirasi Mahasiswa, Jelajah Aman Kampus, Meja Bulat PTPTN, Demonstrasi PTPTN, Sambutan UMNO 66, Jelajah Destini Anak Bangsa UiTM, Bee Ant Blues Hari Belia Negara, Demonstrasi #JanjiBersih Ambang Merdeka dan Promosi Tweet Merdeka 55, 1M4U. Semasa Konvensyen Umno Pahang, beliau merangka strategi mengenai gerak saraf siber melalui Sidang Plenari berkaitan Gerakan Perang Siber bagi negeri Pahang. Di samping itu, beliau merupakan seorang anggota mesyuarat dalam jawatankuasa di bawah MKN iaitu Jawatankuasa Penyelarasan Penyebaran Maklumat di Internet dan Jawatankuasa Gerak Saraf di Institusi Pengajian Tinggi Awam dan Swasta.

Pengalaman profesional dalam bidang penyelidikan, pengurusan dan pentadbiran

Tun Faisal merupakan seorang yang sangat berpengalaman dalam bidang penyelidikan, pengurusan dan juga pentadbiran. Banyak pengalaman dan juga pencapaian yang telah beliau perolehi sepanjang tempoh penglibatannya.

Pada April 1998 - Januari 2000, beliau merupakan seorang ketua jabatan farmasi di Pusat Perubatan Selangor, Shah Alam. Semasa berkhidmat, beliau ditugaskan untuk menguruskan operasi harian Jabatan Farmasi yang meliputi urusan-urusan pembelian, penyimpanan, pengagihan, pendispenan, penentuan caj bagi ubat-ubatan dan perkhidmatan runding cara, menjalankan program latihan untuk kakitangan, mengendalikan keperluan personel dan juga mengendalikan urusan antara jabatan, isu-isu dan juga masalah-masalah yang timbul. Antara pencapaian Tun Faisal semasa menjadi ketua jabatan farmasi ialah beliau berjaya mengembalikan keyakinan pengurus kawalan kredit pembekal terhadap SMC dan memastikan bekalan berterusan semasa krisis ekonomi sepanjang tahun 1998 - 1999. Beliau juga berjaya mendapatkan kos terbaik untuk ubat-ubatan, iaitu antara yang terendah dalam Lembah Klang. Berjaya memperbaiki pengurusan dan kawalan inventori dan berjaya memperkenalkan regimen caj ubat-ubatan yang fleksibel dan kompetitif.

Pada Januari 2000 - Mac 2001, beliau merupakan pengarah pembangunan tapak dan kandungan di Cape Elegance Sdn Bhd, Gombak. Beliau diberi tanggungjawab untuk mendapatkan lebih banyak tapak bagi menempatkan 2 produk pengiklanan syarikat, iaitu Paparan Multimedia LED dan Stream Ten (TV). Beliau bertemu dengan pemilik tapak, pihak berkuasa tempatan dan pengarah-pengarah agensi kerajaan dan membentangkan kepada mereka kertas cadangan syarikat. Tun Faisal kemudian melihat kepada perincian perjanjian dan membantu untuk menyempurnakan perjanjian untuk projek. Di samping itu, beliau memberikan perkhidmatan kepada pelanggan dan mereka mendapat maklumat terkini berkenaan perkembangan dalam pasaran, produksi kandungan iklan dan sebarang maklumat terkini dari syarikat dan membantu pelanggan mereka bentuk iklan untuk memaksimumkan impak di Paparan Multimedia LED dan TV Stream Ten.

Pada April 2001 - Disember 2001, beliau menjadi seorang ketua jabatan farmasi di Pusat Perubatan Talam, Pandan Indah. Beliau merupakan pemegang lesen A farmasi bagi hospital. Selain itu, semasa berkhidmat di sini beliau membangunkan Jabatan Farmasi dan Jabatan Pembelian (Perolehan) bagi mengendalikan perolehan asset-aset tetap, ubat-ubatan, bahan pakai buang dan perkhidmatan. Merencana operasi Jabatan Farmasi melibatkan segala kertas kerja berkaitan, borang-borang dan prosedur, latihan kakitangan, pembelian inventori dan pengurusan personel, merencana aliran kerja dalam jabatan dan antara jabatan seperti Jabatan Kejururawatan, Klinik-klinik Pakar Perunding dan lain-lain dan merencana strategi caj dan harga ubat-ubatan, bahan pakai buang dan inventori yang lain.

Pada November 2001 - Julai 2003, beliau merupakan pengurus outlet dan ahli farmasi di Pharma-Consult Sdn Bhd, Selayang. Beliau adalah pemegang lesen A farmasi bagi premis perniagaan. Selain itu, beliau mengendalikan urusan harian premis dan mengendalikan latihan untuk pekerja berkaitan pengetahuan mengenai produk dan peraturan-peraturan mengikut akta Racun Berjadual dan Dadah Merbahaya. Terdapat juga pendedahan media yang dilakukan iaitu wawancara secara langsung dalam program NONA, TV3 bagi memberikan pandangan profesional mengenai Pil Pelangsing dan Kesan-kesan Sampingannya Terhadap Pengguna 2003.

Pada Januari 2002 - April 2004, beliau merupakan seorang penganalisis dan penyelidik di Sahabat Ceria Sdn Bhd, Bangsar. Melalui tempoh tersebut, beliau bertanggungjawab untuk melakukan penyelidikan dalam bidang politik dan sosial, menyediakan Analisis Harian Siaran Media, Laporan Tahunan Siaran Media dan Perancangan Media dan menyediakan kenyataan-kenyataan akhbar, butiran ucapan, pelbagai laporan dan artikel-artikel. Selain daripada tugas-tugas tersebut, beliau juga bertanggunggjawab menyediakan ucapan-ucapan pada acara-acara politik yang utama dan majlis-majlis penting, menghadiri seminar dan persidangan dan menyediakan laporan penuh mengenainya. Beliau ditugaskan pada masa-masa tertentu untuk menyunting buku dan tugas-tugas menterjemahkan artikel dan ucapan dari Bahasa Inggeris ke Bahasa Malaysia.

Pada Julai 2003 - April 2004, beliau merupakan seorang pengurus outlet dan ahli farmasi. Beliau adalah pemegang lesen A farmasi bagi premis perniagaan, mengendalikan urusan harian premis dan mengendalikan latihan untuk pekerja berkaitan pengetahuan mengenai produk dan peraturan-peraturan mengikut akta Racun Berjadual dan Dadah Merbahaya.